Lezárják a Kossuth teret a „rabszolgák” elől
Ugyanakkor forgalomkorlátozások lesznek Budapest belvárosában.
A Magyar Szakszervezeti Szövetség szombatra tüntetést hirdetett, a „rabszolgatörvény” néven elhíresült törvénymódosítás elleni  tiltakozásul. A tüntetést december 3-án hirdették meg, miután hétfőn Szatmáry Kristóf és Kósa Lajos fideszes országgyűlési képviselők benyújtották az indítványt.

A Zoom.hu szúrta ki, hogy a rendőrség két nappal később, december 5-én elrendelte, hogy a Kossuth teret és az azt északi oldalról határoló utcákat december 8-án reggel 6 órától délután 14:30-ig lezárják.

  Kósa Lajos és Szatmáry Kristóf munkavállalók elleni törvényjavaslata a szombatot is munkanappá teszi. Tüntetésre hívunk mindenkit! 2018. december 8-án, 10 órakor találkozzunk a Jászai Mari téren és vonuljunk a Kossuth térre!

– írták a tüntetés Facebook-eseményének beharangozójában.

A rendőrség viszont azért rendelte el a lezárást, mert jön a lengyel parlament alsóházának elnöke, Marek Kuchcinski, aki nemzetközileg védett személy, biztonságát kötelességük szavatolni.

A Demokratikus Koalíció azt követelte, hogy azonnal nyissák meg a Kossuth teret a szakszervezeteknek!

Arató Gergely frakcióvezető-helyettes közölte: éppen akkor zárta le a rendőrség a Kossuth teret, amikor a szakszervezetek tüntetni akarnak a rabszolgatörvény ellen. A lépés – bár ugyan hivatalosan megindokolták – átlátszó.

MInt írta, a DK kiáll az Orbán-csomag ellen tüntető európai magyarok jogaiért és azt követeli, haladéktalanul vonják vissza a Kossuth tér lezárását.  Mint írta, egy uniós országban tűrhetetlen, hogy ilyen intézkedésekkel korlátozzák a tüntetők jogait.

Forgalomkorlátozások Budapest belvárosában

A Budapesti Közlekedési Központ előzőleg arról tájéjékoztatta az  MTI-t, hogy a demonstráció miatt forgalomkorlátozásokra kell számítani szombaton 10 és 13 óra között a fővárosban a Jászai Mari térnél és a Szent István körút-Bajcsy-Zsilinszky út-Alkotmány utca útvonalon. Változhat több autóbusz, köztük az M3-as metrópótló közlekedése is.

A lezárásokat a résztvevők számától teszik függővé; a vonulási iránynak megfelelő forgalmi sávokat lezárhatják a Szent István körúton és a Bajcsy-Zsilinszky úton.

A lezárások miatt változhat a Szent István körútnál a 9-es, a 91-es, a 191-es és a 291-es autóbusz, a Nyugati pályaudvarnál az M3-as pótlóbusz, az V. kerületben pedig a 15-ös, a 115-ös autóbusz, valamint a City-troli közlekedése.

A rendezvény résztvevői 10 és 11 óra között a Jászai Mari téren gyülekeznek, majd a Jászai Mari tér-Szent István körút-Bajcsy-Zsilinszky út-Alkotmány utca útvonalon a Kossuth Lajos tér torkolatánál felállított színpadhoz vonulnak.

A rendezvény ott várhatóan 12 órától 13 óráig tart.

Kiemelt kép: 24.hu / Fülöp Dániel Mátyás
Belföld